text:
December 26, 2012
Kayatmo ti mapan agpasiar idiay Batanes?
Umas-asideg ti Batanes iti mainland Luzon iti panangrugi itay Disiembre 14 ti commercial flight ti SkyJet Airlines nga agpa-Basco, Batanes.
Addaan ti SkyJet iti regular flight a mapan iti Basco ken agsubli iti Manila iti kada Lunes, Mierkoles ken Biernes manipud iti Terminal 4 ti Manila Domestic Airport. Agluas ti eroplano ti SkyJet iti 5:30 a.m. iti Manila sa sumangpet iti Basco iti agarup 6:40 a.m. sa agsubli iti Manila iti 7:10 a.m.
Kinuna ni Dr. Joel Mendoza, Chief Executive Officer ken Presidente ti Magnum Air (SkyJet) Inc. nga iti panangrugi ti commercial flight-da, karamanen ti SkyJet ti “elite group” dagiti airline iti Filipinas babaen ti panagaramatda kadagiti 94-seater a Bae 146 jet a partuat ti British Aerospace (BAe) Systems, agar-aramid met kadagiti eroplano nga us-usaren ti British Royal Family, British Airlines, Lufthansa ken dadduma pay nga airline company iti Europa.
(Naipablaak iti Bannawag, Enero 17, 2013 a bilang. Nabulod ti ladawan iti romulusrueda.com.)
Kuarta, ammotayo koma a paaduen, kuna ni Angara
Kiniddaw ti chairman ti House committee on higher education and technical education iti gobierno Aquino ti panangitandudona koma iti “financial literacy” kadagiti Filipino.
Minaig iti daytoy, kidkiddawen ni Aurora Rep. Sonny Angara ti pannakaanamong koma ti House Bill 490 nga am-ammo pay a kas “Financial Literacy Act of 2012” a mangkidkiddaw met iti pannakapatan-ay dagiti programa iti financial literacy kadagiti eskuela ti gobierno ken pribado.
“Kaaduanna a Filipino ti awan ti ammoda no kasano ti umno a panangiggemda iti maurnongda a kuarta. Ammoda a bilangen ti kuartada ngem dida ammo a paaduen pay,” kinuna ni Angara idinto a kinunana a napateg unay ti pannakayadal kadagiti Filipino no kasano nga imatonanda ti kuartada ken ammoda ti agikeddeng maipanggep iti panguartaan.
Maibatay iti kaudian a tinawen a “Fin-Q Survey” babaen ti Citi, maysa nga international financial services, naartapan ti Filipinas, iti umuna a gudnaway, ti passing grade a 50 iti“financial quotient” iti pannakairekord ti 53.6 points iti 2011.
Sakbayna, adda iti kutit ti Filipinas kadagiti kakaarrubana a pagilian iti Asia.
“Makaparegta ti resulta ti surbey ngem nasken a manayonan koma ti pay ti ammo dagiti Filipino iti pannakaimaton ti kuartada,” kinuna ni Angra.
(Naipablaak iti Bannawag, Enero 7, 2013 a bilang.)
Miting ti GMM: Enero 6
Impakaammo ni Hues Vivencio S. Baclig, presidente ti GUMIL Metro Manila, a maangay ti miting dagiti opisial ken kameng itoy Enero 6, 2013 (alas onse iti bigat) iti 795 Sergio H. Loyola corner Maceda, Sampaloc, Manila babaen ti panangsangaili da Vincent Berroy ken kaingungotna.
Mapagsasaritaan iti nasao a miting dagiti nadumaduma a proyekto ti gunglo ken ti itatabuno daytoy iti maika-46 a Nailian a Kombension ti GUMIL Filipinas itoy nga Abril iti Gonzaga, Cagayan.
Manamnama pay a mayalnag iti miting ti Sukogan, libro ti dandaniw iti Ilokano ni Vincent Berroy, ken nakairamanan ti sumagmamano a daniw ti kabsatna a ni Simeon Berroy, agdama nga opisial ti GUMIL Metro Manila. (Maria Rosa A. Cabie)
(Naipablaak iti Bannawag, Enero 7, 2013 a bilang.)
Kablaawandaka, Ms. Janine!
2012 MISS UNIVERSE FIRST RUNNER-UP. Ni Janine Mari Tugonon a nangibagi iti Filipinas ti nangyalat iti 2012 Miss Universe First Runner-up a naangay iti Estados Unidos sakbay a nagngudo ti 2-2012 ken nagsasalipan ti 89 a babbalasang manipud iti nadumaduma a pagilian iti lubong. Tubo iti Bataan, nagturpos iti BS Pharmacy manipud iti Unibersidad ti Santo Tomas. Ni Olivia Culpo, Miss USA ti nabalangatan a 2012 Miss Universe.
(Naipablaak iti Bannawag, Enero 7, 2013 a bilang.)
ENERO 7, 2013
SARITA
8 Yeye
Juan Al. Asuncion
NOBELA
26 Apo Baboy Partylist (11)
Jose A. Bragado
30 Daga a Nakayanakan (38)
Juan Cabreros Laya
34 Operation Medalla Cartel (23)
Norberto D. Bumanglag, Jr.
DANIW
4 Adtoy Baro a Saringit ti Panawen
Jobert M. Pacnis
32 Baro a Kalendario
Marichel E. Suguitan
48 Dandaniw a Para Ubbing
SALAYSAY
6 Aramidem a Suerte Daytoy Tawen 2013
Fernando B. Sanchez
12 Gapu Ta Daytoy ti Linteg (69)
Hues Joven F. Costales (Ret.)
16 Ania, Naabak ni Pacquiao Gapu iti Relihion?
Neyo Mario E. Valdez
KOMIKS
19 Tres Muchos (83)
22 Aritosan (10)
24 Miks & Tiks
KOLUM
14 Okeyka, Apong!
18 Dear Doc
39 Kastoy, Kapid, Ditoy Hawaii
40 Ading Kosinera
41 TIPS
42 Padasem Daytoy, Kailian
PAGLINGLINGAYAN
44 Showbiz
46 No Tisting, Kdp.
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
10 Para Kadagiti Mannurat…
15 Tao, Lugar, Pasamak
28 Siled ti Kararag
29 Salaknibam ti Aglawlaw, Makasalimetmetka Pay
31 Txtm8
33 Managbabain Kadi ti Anakmo?
36 Di Kayat ti Anakmo ti Mapan Agbasa?
37 Ti Gasatmo Ita a Lawas
38 Ammuem Pay Dagitoy
December 20, 2012
Higante a Kayo ti Lawag
HIGANTE A KAYO TI LAWAG. Nakarungrungbo ti silnag ken ranga daytoy a higante a Christmas tree ken ti naitampok a sinanbituenna iti pannakagangatna a nangted iti rimat ken lawag iti paraangan ti pasdek ti Kapitolio ti Ilocos Norte iti Siudad ti Laoag, a literal a bimmassit gapu iti kaakaba ken katayag daytoy a tradisional a maarkosan a kayo ti Paskua a tinawen a maaramid ken maipatnga iti Kapitolio iti tunggal Disiembre. (Roy V. Aragon)
(Naipablaak iti Bannawag, Disiembre 31, 2012 a bilang.)
Filipinas, awanen iti listaan dagiti pakailaklakuan dagiti bogus a produkto ti US
Kalpasan ti 6 a tawen a kaadda ti Filipinas iti listaan dagiti pagilian a kakaruan a pakailaklakuan dagiti adu a bogus a produkto ti US, inikkaten ti US Trade Representatives (USTR) ti pagilian iti nasao a listaan.
Maibatay iti Out-of-Cycle Review of Notorious Markets a napetsaan iti Disiembre 13, 2012, awanen ti Filipinas iti watchlist kalpasan a nadalusan, no di man nakerrasan, kadagiti adu a pirata a produkto dagiti dadakkel a pagtagilakuan iti pagilian nangruna iti Quiapo Shopping District.
Malaksid iti Quiapo Shopping District, naitudo pay idi a pagrarairaan dagiti pirata a produkto dagiti pagtagilakuan iti Greenhills, Makati Cinema Square, Binondo, ken iti Baclaran.
Mainaig iti daytoy, impeksa ti Intellectual Property Office of the Philippines (IPOPHL), babaen ken ni Director General Ricardo Blancaflor, ti ragsakna iti pannakaikkaten ti pagilian iti nasao a watchlist.
(Naipablaak iti Bannawag, Disiembre 31, 2012 a bilang.)
Amanos, Mexico!
AMANOS, MEXICO! Kasla kastoy ti ibagbaga ni Nonito “The Filipino Flash” Donaire, Jr. kalpasan nga inudatalna ni Jorge Arce ti Mexico iti maikatlo a rikus iti panangdepensa daytoy iti titulona a WBO super bantamweight idi Disiembre 16 (oras iti Filipinas) iti Houston, Texas. Malaksid a dimmakkel ti gundaway ni Donaire a pakaipaayan ti pammadayaw a Fighter of the Year gapu ta daytoy ti maikapat a panangabakna iti uppat a labanna iti daytoy a tawen kadagiti dati ken agdama a kampeon iti boksing, pinaturogna ni Arce a kailian ken gayyem ni Juan Manuel Marquez a makalawas sakbayna, nangdaleb met ken ni Manny Pacquaio, ti ibilang dagiti Filipino a Pambansang Kamao.
(Naipablaak iti Bannawag, Disiembre 31, 2012 a bilang.)
Pammapatay iti eskuela iti Connecticut, dinto mapasamak iti Filipinas –PNP official
Ti kinapositibo iti panagkita dagiti Filipino iti biag iti laksid dagiti adu a pannubok ti maysa kadagiti rason no apay nga adayo a mapasamak iti Filipinas ti pammapatay a napasamak iti maysa nga eskuela iti Connecticut, USA idi Dis. 14, kas kinuna ti maysa nga opisial ti Philippine National Police.
Iti nasao a pammapatay, natay a napaltogan ti 20 nga ubbing nga agad-adal ken 6 a nataengan a pakairaman ti prinsipal ti Sandy Hook Elementary School. Kadagiti ubbing, 8 ti lallaki ken 12 ti babbai nga agtawen iti 6 ti kaubingan.
Naitudo a maysa nga Adam Lanza, agtawen iti 20, ti nangpaltog kadagiti biktima babaen ti high-powered rifle. Sa kalpasanna, pinatayna ti bagina. Sakbay ti iseserrek ni Lanza iti eskuela elementaria, pinaltogan ni Lanza ti inana a nakatayan met daytoy.
Kinuna ni Chief Supt. Raul Petrasanta, direktor ti PNP Firearms and Explosives Office (FEO) a nupay patienna a dinto mapasamak iti Filipinas ti kas iti napagteng iti Connecticut, itandudo ti PNP ti ad-adda pay a naig-iget a gun control, kas iti pannakaipataw ti nadagdagsen a pannusa kadagiti matiliwan nga addaan kadagiti saan a lisensiado nga armas.
Iti agdama, kuna ti PNP-FEO nga iti 1.1 a milion a nailista a lisensiado a paltog, kagudua ditoy ti saan a naipabaro ti lisensiada. Adda met di nakurkurang ngem 25,000 a naireport a saan a lisensiado a paltog iti pagilian.
(Naipablaak iti Bannawag, Disiembre 31, 2012 a bilang.)
DISIEMBRE 31, 2012
SARITA
4 “Merry Christmas, Mami, Dadi…”
Efren A. Inocencio
NOBELA
24 Apo Baboy Partylist (10)
Jose A. Bragado
28 Daga a Nakayanakan (37)
Juan Cabreros Laya
32 Operation Medalla Cartel (22)
Norberto D. Bumanglag, Jr.
DANIW
7 2 a Soneto
Honor Blanco Cabie
30 Komusta ti Paskuam, Kabagis?
Emerson M. Somera
48 Espiritu ti Paskua
Agustin DC. Rubin
SALAYSAY
8 Gapu Ta Daytoy ti Linteg (68)
Hues Joven F. Costales (Ret.)
12 Ti Paskua ken ti Aldaw ni Rizal
Neyo Mario E. Valdez
40 Uray Ania a Panawen ti Panagmulam iti Haybrid a Kamatis ti MMSU
Reynaldo E. Andres
KOMIKS
17 Tres Muchos (82)
20 Aritosan (9)
22 Miks & Tiks
KOLUM
14 Okeyka, Apong!
16 Dear Doc
37 Kastoy, Kapid, Ditoy Hawaii
38 Ading Kosinera
39 TIPS
42 Padasem Daytoy, Kailian
PAGLINGLINGAYAN
44 Showbiz
46 Tropelo, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
6 Para Kadagiti Mannurat…
10 Pagannurotan ti Salip iti Sarita ti AMMAFLA
15 Tao, Lugar, Pasamak
26 Siled ti Kararag
27 Wen, Awan ti Ubing ken Nataengan iti Pannakaipakat ti Disiplina
29 Txtm8
31 Wen, Mapagsidam Met ti Anakmo iti Nateng
34 Kayatmo nga Agbalin a Mannakigayyem ti Anakmo?
35 Ti Gasatmo Ita a Lawas
36 Ammuem Pay Dagitoy
December 17, 2012
Sin Tax Bill, naaprobaran
Kalpasan ti kalpasan ti 16 a tawen a pannakaipapaigidna iti Kamara, inanamongan ti bicameral conference itay Disiembre 11 ti pinal a bersion ti Sin Tax bill a manamnama a mangingato iti buis ti arak ken sigarilio.
Segun ken ni Sen. Franklin Drilon, masapul ti nayon a buis tapno marisut metten ti panagkasapulan iti dakkel a pundo a para iti salun-at.
Ni Drilon ti chairman ti Senate panel iti bicam a pakairamanan met dagiti senador a da Pia Cayetano, Sergio OsmeƱa III, Ralph Recto, Ferdinand ‘Bongbong’ Marcos Jr. ken Senate Minority Leader Alan Peter Cayetano.
Iti biang ti Kamara, saan a nakadar-ay ni Dip. Isidro Ungab, kas chairman, ket imbagian da diputado Jocelyn Limkachong, Eric Singson, Jannette Garin, Danilo Suarez, Luis Villafuerte, Arnulfo Fuentebella, Neptali Gonzales ken Henedina Abad.
Segun iti report ti bicam, makapataud ti nasao a sin tax bill iti P35.5-bilion iti umuna a tawen. Apaman a mapirmaan ni Presidente Benigno S. Aquino III, maparaburan met ti mapan a 5.2 a milion a pamilia a maiserrek iti Philippine Health Insurance Corporation (PhilHealth) iti 2013, ta mailasin ditoy ti pundo a P12.5 bilion para iti nasao a tawen, ken iti 2014, agbalin a P25-bilion ti pundo para iti daytoy. Aggapu amin dagitoy manipud iti buis a maukkon gapu iti baro a gakat.
(Naipablaak iti Bannawag, Disiembre 24, 2012 a bilang.)
Kombension ti GIN, nayalud-od iti Enero 19
Nayalud-od ti tinawen a kombension ti GUMIL Ilocos Norte, ti gunglo dagiti mannurat nga Ilokano iti Ilocos Norte, iti Enero 19, 2013 manipud iti dati a nayeskediul a pannakaangayna iti Dis. 22, 2012.
Kinuna ni Elizabeth M. Raquel a maangay met laeng ti kombension iti Division Office ti DepEd Ilocos Norte.
Iti nasao nga okasion a mapadayawanto dagiti mangabak iti pasalip ti gunglo iti panagsurat iti sarindaniw ken sarita a para ubbing. (Joel B. Manuel)
(Naipablaak iti Bannawag, Disiembre 24, 2012 a bilang.)
Iti Narvacan, I.S.: Napadayawan, mannurat iti Bannawag ken 10 pay a pagwadan nga annak ti ili
Pinadayawan ti ili a Narvacan, Ilocos Sur ti 11 a maipagpannakkel nga annakna a kas Outstanding Narvacaneos para itoy a tawen kas pangbigbig ti gobierno lokal iti balligi a nagun-odda iti tay-ak a pinilida ken iti dayaw a naipaayda iti Narvacan a tinaudanda.
Dagiti 2012 Outstanding Narvacaneos a napadayawan bayat ti panagpiesta ti ili itay nabiit:
Defense Secretary Voltaire Gazmin para iti tay-ak ti Military Service;
Jaime C. Laya, Ph.D., dati a Central Bank Governor, Education Secretary ken agpapaay iti agdama a chairman of the Board ti Philtrust Bank, Public Service;
Comelec Commissioner Armando Velasco, Law;
Dr. Josefino Comiso, agpapaay a senior scientist iti National Aeronautics Space Administration (NASA), Goddard Space Flight Center, Maryland, para iti tay-ak ti Science;
Eden Cachola-Bulong, mannurat iti Bannawag ken mangisursuro iti Journalism agingga iti panagretirona, Journalism;
Dr. Eunice Cabanilla Bucsit, nalatak a pediatrician, Medicine;
Dr. Perlita Quinto, Samuel Gomez, ken Dean Denis Cabotage, para iti tay-ak ti Edukasion;
Jemico Liberato Brioso, international cyclist ken 4th placer iti Tour of Germany, Sports; ken
Reden Aleson, mabigbig nga skilled worker iti pagilian iti panagab-abakna kadagiti Skills Olympics. (E.B. Contillo)
(Naipablaak iti Bannawag, Disiembre 24, 2012 a bilang.)
Mun. Health Center ti Sto. Domingo, I.S. nagbalin a 3-kadsaaran
Iti panangpadakkel ken panangkompleto ni Mayor Amado “Lito” Tadena iti Rural Health Center ti ilina a Sto. Domingo, Ilocos Sur, intultuloyna metten ti panangpatibkerna iti kampaniana maipanggep iti nasapa a panangipakita dagiti umili kadagiti nasakitda tapno maliklikan ti idedegdegda.
Kas kunana, “Dakdakkel a gastos ti kayat a sawen ti panangitungtungkua iti marikrikna; ket no nakurang ti gasat, kayatna met a sawen ti nasapa nga ipapatay.”
Saan ketdi a mapabasol ni Mayor Tadena ti kastoy nga ugali ti dadduma ta saan met a kompleto iti ramit ti health center wenno klinika ken gapu ta kasla ad-adda a maik-ikkan iti importansia ti “Saranay” a proyekto dagiti senior citizen wenno panangitedda iti tulongda iti pumusay a padada a senior citizen.
“Ti ngamin abuloy a maawatdanto inton matayda ti ad-adda nga isagsaganaanda iti kontribusion,” impalawag ni Mayor Tadena a dina mailinged ti reggetna nga agbaliw koman ti kastoy a kapanunotan dagiti dadduma a kakailianna.
Gapu met laeng iti daytoy, inaramidna a tallo a kadsaaran ti dati a bassit a municipal health center ti Sto. Domingo, pinaaddana dagiti kangrunaan a diagnostic equipment a para iti blood chemistry, ECG, X-ray, ultrasound, agraman pay ti indonar ti kabsatna a doktor nga electronic defibrillator a mausar para kadagiti pettat ti pannakaatakeda.
Babaen met iti bukod a pundo ti munisipio ken ti P3-milion nga intulong ni Congressman Ryan Singson iti umuna a distrito ti probinsia, nanayonan ti bilang dagiti ward ken katre a para kadagiti pasiente, kuarto para kadagiti dadduma a sakit a masapulna ti espesialisasion wenno panangipangpangruna, kasapulan nga agas, nayon a dodoktor ken nars, ken dadduma pay a ramit a para iti nasapa a pannakaamiris ken pannakataming dagiti pasiente.
Kas maysa a nabayag a nagpresidente iti Glaxo Smith-Cleine, nalatak nga International Drug Company iti sangalubongan, nauneg dagiti padasna maipanggep iti healthcare.
Maysa ngarud kadagiti ipangpangruna ita ni Mayor Tadena ti dagus a pannakataripato dagiti masakit a kakailianna tapno saan laeng a maliklikan ti dakdakkel a mabusbos no kumaro ti sakitda no di pay ket tapno maliklikan ti kaadda dagiti mabalin a pumusay kadagiti tawen a kaproduktiboda ken dida pay pannakatun-oy kadagiti arapaapda para kadagiti pamiliada ken iti bukodda a biag.
“Ngarud, kayatko a nasalun-at dagiti kakailiak, ta pudno unay ‘tay pagsasao nga awan ngatan ti dakdakkel pay a kinabaknang nga ikut ti tao no di ti nasayaat a salun-atna,” kinuna ti mayor, nga ama mety ti baro programa iti salun-at iti Sto. Domingo. (C.M. Ilustre)
(Naipablaak iti Bannawag, Disiembre 24, 2012 a bilang.)
Nadaleb ni Pacquiao
NADALEB NI PACQUIAO. Nadaleb a naawanan puot ni Manny Pacquiao kalpasan a naipasubsob kenkuana ti kanawan ni Juan Manuel Marquez iti tartaraudi ti maikanem a rikus ti awan-titulona a labanda iti welterweight division idi Disiembre 9, 2012 (oras iti Filipinas) iti MGM Grand iti Las Vegas. Daytoy ti maikapat a panagsango da Pacquiao ken Marquez. Iti immuna, draw wenno tabla; iti maikadua, split decision a nangabakan ni Pacquiao; iti maikatlo, majority decision a nangabakan ni Pacquiao. (Rinetrato ni Chris Farina ti Top Rank)
(Naipablaak iti Bannawag, Disiembre 24, 2012 a bilang.)
December 14, 2012
DISIEMBRE 24, 2012
SARITA
4 Maysa a Paskua iti Sabali a Panawen
Manuel S. Diaz
NOBELA
26 Apo Baboy Partylist (9)
Jose A. Bragado
30 Daga a Nakayanakan (36)
Juan Cabreros Laya
34 Operation Medalla Cartel (21)
Norberto D. Bumanglag, Jr.
DANIW
32 Agriing ti Puso ket Agkanta Manen
Djuna R. Alcantara
36 Kulluong iti Barukong
Jobert M. Pacnis
48 Ita a Kasangaymo. Dawatek
Arnold C. Baxa
SALAYSAY
7 Ania Ngata ti Ibagatayo ken ni Jesus Ita a Paskua?
Fernando B. Sanchez
8 Gapu Ta Daytoy ti Linteg (67)
Hues Joven F. Costales (Ret.)
12 Geohazard Map, Kunam, Atanud?
Neyo Mario E. Valdez
16 Napanak Met iti Dayaw 2012!
Leonardo S. Fagaragan
KOMIKS
19 Tres Muchos (81)
22 Aritosan (8)
24 Miks & Tiks
KOLUM
14 Okeyka, Apong!
18 Dear Doc
39 Kastoy, Kapid, Ditoy Hawaii
40 Ading Kosinera
41 TIPS
42 Padasem Daytoy, Kailian
PAGLINGLINGAYAN
44 Showbiz
46 Beuty Parlor, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
10 Kasano a Mapairut ti Panagsisinninged Dagiti Annak?
15 Tao, Lugar, Pasamak
28 Siled ti Kararag
29 Ania ti Kayat a Sawen ti Insurat ni Ma’am iti Report Card?
31 Txtm8
33 Wen, Awan ti Ubing ken Nataengan iti Pannakaipakat ti Disiplina
37 Ti Gasatmo Ita a Lawas
38 Ammuem Pay Dagitoy
December 10, 2012
Naikulong a Higante
NAIKULONG A HIGANTE. Sitatangig pay laeng ti nakabambaneg a takder ti nalatak a lumlumned a naisina a kampanario ti Katedral ti St. William iti Siudad ti Laoag, iti laksid ti komersialisasion ken dagiti agdama a mall projects iti aglawlawna a kasla lallalo a nangisina ken nangikulong payen iti torre. (Roy V. Aragon)
(Naipablaak iti Bannawag, Disiembre 17, 2012 a bilang.)
Agannadkayo iti kosmetiko a pagpapudaw, kuna ti FDA
Imballaag ti Food and Drug Administration (FDA) ti panagan-annad dagiti umili iti panagusarda kadagiti kosmetiko a pagpudaw.
Mainaig daytoy a ballaag iti pannakanayon manen ti listaan dagiti maiparit a kosmetiko a pagpapudaw gapu iti imetda a mercury nga ad-adu nga amang ngem iti maipalubos.
Sakbayna, nangilista ti FDA iti 50 a brand dagiti kosmetiko a pagpapudaw; itay laeng lawasna, nagbalinen a 71 dagiti brand iti listaanna.
Iti ballaagna iti publiko, kuna ti FDA babaen iti Acting Director-na a ni Kenneth Hartigan-Go, a ti nangato a porsiento a mercury, mabalin nga ibunga ti pannakadadael ti kidney ken pannakadangran a mismo ti kudil a panggep a papudawen.
(Naipablaak iti Bannawag, Disiembre 17, 2012 a bilang.)
Mainaig daytoy a ballaag iti pannakanayon manen ti listaan dagiti maiparit a kosmetiko a pagpapudaw gapu iti imetda a mercury nga ad-adu nga amang ngem iti maipalubos.
Sakbayna, nangilista ti FDA iti 50 a brand dagiti kosmetiko a pagpapudaw; itay laeng lawasna, nagbalinen a 71 dagiti brand iti listaanna.
Iti ballaagna iti publiko, kuna ti FDA babaen iti Acting Director-na a ni Kenneth Hartigan-Go, a ti nangato a porsiento a mercury, mabalin nga ibunga ti pannakadadael ti kidney ken pannakadangran a mismo ti kudil a panggep a papudawen.
(Naipablaak iti Bannawag, Disiembre 17, 2012 a bilang.)
Tadek
NUPAY kaykayaten a kumpasan dagiti agtutubo iti agdama dagiti moderno a tokar a kas iti Gangnam Style, agtaltalinaed ti tadek a kas kangrunaan a sala kadagiti ili iti gingginget dagiti bantay iti Ilocos Sur a kas kadagitoy nga agtutubo manipud iti ili a Gregorio del Pilar. Babaen ti gangsa, mayat ti panaggigiddanda a mangilung-ay iti bagida. Paset daytoy ti pabuyada itay Disiembre 2 bayat ti pannakarambak ti maika-113 a panangilagipda iti Gubat iti Bessang Pass iti daytoy nga ili a nakapasagan ti ubing a heneral a ni Gregorio del Pilar. (Ladawan: Joey Culabat/ Teksto: Mancielito S. Tacadena)
(Naipablaak iti Bannawag, Disiembre 17, 2012 a bilang.)
Martin, 35
Pimmusay ni Lawrence Decena Martin, kameng ti GUMIL Isabela ken dati a mannurat iti Bannawag, iti tawenna a 35, idi Nobiembre 28 iti maipagarup nga atake iti puso.
Tubo ti Barangay Masaya Sur, San Agustin, Isabela, naipasngay ni Martin idi Enero 23, 1977 kada Salustiano Martin ken Anastacia Decena.
Sakbay a pimmusay, isu ti news editor ti Valley Times iti Ilagan City sipud pay idi Septiembre 2011.
Graduado ni Martin iti Bachelor of Science in Civil Engineering iti La Salette University ken Associate in Computer Science iti Vizcaya Institute of Computer Science. Nupay kasta, kinaykayatna ti nagsursurat ken nag-ilustrador.
Malaksid iti Bannawag, nagsursurat pay ni Martin iti Lailo Romances ken Dearest Romances idi dekada ‘90. (Villamor Visaya, Jr.)
(Naipablaak iti Bannawag, Disiembre 17, 2012 a bilang.)
Tubo ti Barangay Masaya Sur, San Agustin, Isabela, naipasngay ni Martin idi Enero 23, 1977 kada Salustiano Martin ken Anastacia Decena.
Sakbay a pimmusay, isu ti news editor ti Valley Times iti Ilagan City sipud pay idi Septiembre 2011.
Graduado ni Martin iti Bachelor of Science in Civil Engineering iti La Salette University ken Associate in Computer Science iti Vizcaya Institute of Computer Science. Nupay kasta, kinaykayatna ti nagsursurat ken nag-ilustrador.
Malaksid iti Bannawag, nagsursurat pay ni Martin iti Lailo Romances ken Dearest Romances idi dekada ‘90. (Villamor Visaya, Jr.)
(Naipablaak iti Bannawag, Disiembre 17, 2012 a bilang.)
December 9, 2012
Kasano a Mabayadan Dagiti Sinurat iti Bannawag?
Para Kadagiti Amin a Mannurat, Retratista ken Dibuhista iti Bannawag
Adtoy ti pakaammo manipud ken ni Gen. Proceso D. Almando (Ret.), VP-Administration Dept. ti Manila Bulletin Publishing Corp.:
MEMORANDUM
TO: ALL COLUMNISTS, CORRESPONDENTS, WRITERS, PHOTOGRAPHERS AND CARTOONISTS/ILLUSTRATORS and CONCERNED EDITORS
RE: PAYMENTS OF WRITE-UPS/WORKS THRU ATM BANK ACCOUNTS
Please be advised that effective January 2013, the company will no longer pay your published write-ups/works by means of check payments. Instead, your published write-ups/works will be paid thru your respective ATM bank accounts.
In view hereof, you are hereby instructed to open an ATM bank account on either the Land Bank of the Philippines or Philtrust Bank at any branch of your choice. Then, submit your ATM account number and the name of bank’s branch to Ms. Alicia M. Aldana, Assistant Treasurer, Treasury Department.
The last date for check payments shall be on December 31, 2012. This means that after this date, all payments due you shall be done by means of deposits to your ATM bank accounts.
Be guided accordingly.
Thank you very much.
(Sgd.) PROCESO D. ALMANDO
VP-Administration Department
(Kadagiti mannurat/retratista/dibuhista iti Bannawag, mabalinda nga ipatulod babaen ti e-mail ti Landbank wenno Philtrust Bank ATM Account Number ken Account Name-da iti bannawagmagazine.mb@gmail.com ngem nasken nga ilanadda iti Subject ti e-mail ti: ATTENTION: MS. ALICIA M. ALDANA, Asst. Treasurer, Treasury Dept. Kayatna met a sawen nga amin a mabayadan a sinurat ken retrato a maipablaak kadagiti amin a bilang ti Bannawag iti Disiembre 2012, sakupenen ti nasao a Memorandum.–Editor)
December 5, 2012
DISIEMBRE 17, 2012
SARITA
4 Ti Balay a Nagaponan ti Masakbayan
Reynaldo A. Duque
NOBELA
24 Apo Baboy Partylist (8)
Jose A. Bragado
28 Daga a Nakayanakan (35)
Juan Cabreros Laya
32 Operation Medalla Cartel (20)
Norberto D. Bumanglag, Jr.
DANIW
7 Ti Naudi
Rosalie V. Calpito
30 Sagut
Marichel E. Suguitan
48 Kapanagan
Donel Pacis
SALAYSAY
8 Gapu Ta Daytoy ti Linteg (66)
Hues Joven F. Costales (Ret.)
12 Emosional Unay Dagiti Filipino?
Neyo Mario E. Valdez
40 Agaramidtayo Met iti Organiko a Ganagan a CaPhos ken FAA
Reynaldo E. Andres
KOMIKS
17 Tres Muchos (80)
20 Aritosan (7)
22 Miks & Tiks
KOLUM
14 Okeyka, Apong!
16 Dear Doc
36 Ading Kosinera
37 TIPS
39 Kastoy, Kapid, Ditoy Hawaii
42 Padasem Daytoy, Kailian
PAGLINGLINGAYAN
44 Showbiz
46 Solution is Hear, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
15 Tao, Lugar, Pasamak
26 Siled ti Kararag
27 Abusado nga Annak; Mailupitlupit a Nagannak
29 Txtm8
31 Komusta ti Anakko, Ma’am?
34 Hm, Amangan No ‘Ta Backpack ti Ayan ti Problema!
35 Ti Gasatmo Ita a Lawas
38 Ammuem Pay Dagitoy
December 3, 2012
Taga-Awaykami a Dumadamili
"TAGA-AWAYKAMI A DUMADAMILI..." Iplasplastar ni Manang Helen Damo, maysa a dumadamili iti Brgy. 24 Santa Monica (Nagrebcan), San Nicolas, Ilocos Norte, ti nagamulo a pila a padapan ti dinamilina a dalikan. Maysa a kangrunaan a pagsapulan dagiti taga-San Nicolas ti panagdamili iti banga, burnay, dalikan, lusob, paso, kdp. ket am-ammo ti ili a kas “Pottery Capital iti Ilocos Region.” (Roy V. Aragon)
(Naipablaak iti Bannawag, Disiembre 10, 2012 a bilang.)
December 2, 2012
PH, napimpintas a pagnegosioan ngem iti China ken India
Napimpintas ti agnegosio iti Filipinas ngem iti China ken India, kas maibatay iti kaudian a Forbes Best Countries for Business List.
Impakaammo ti Malakanyang daytoy itay lawasna idinto nga impadayawna ti kaudian a ranggo ti pagilian kadagiti kapipintas a pagilian a pagbangonan iti negosio idinto nga inkarina ti ad-adu pay a panangpasayaatna iti kasasaad ti pagilian tapno umad-adu dagiti umay agpuonan ditoy.
Kadagupan dagiti 141 a pagilian iti listaan ti Forbes, maika-87 ti Filipinas, un-unaanna ti China ken India, a maika-96 ken 97, kas panagsaganadda. Napagtalinaed ti Filipinas ti puestona kadagupan dagiti 130 a pagilian nga adda iti listaan ti Forbes itay napan a tawen.
Kinuna ni Deputy Presidential Spokesperson Abigail Valte a napintas a damag daytoy pannakapagtalinaed ti Filipinas iti puestona iti laksid nga ad-adu ita a pagilian ti nagpilian ti Forbes idinto a kinunana a nasken ti adu pay a panagbalbaliw tapno ad-adu pay ti maawis nga agnegosio iti pagilian.
(Naipablaak iti Bannawag, Disiembre 10, 2012 a bilang.)
Posthumous Award
POSTHUMOUS AWARD. Bayat ti pannakarambak ti maika-122 a kasangay daydi Presidente Elpidio Quirino, naipaay ti Pres. Elpidio Quirino Distinguish Medal of Public Service (posthumous award) iti mannursuro, kompositor ken mannurat a ni Natividad B. Buenavista. Karaman kadagiti putar ti sigud nga Asst. Schools Division Superintendent ti “Ilocos Sur Hymn,” “Region I March” ken “Elpidio Quirino March.” Inawat ti kabsatna a ni Judge Arturo Buenavista ti medalia manipud kadagiti appoko daydi Apo Pidiong a da Cory ken Eduardo iti imatang dagiti opisial ti probinsia ken mangidaulo iti Knights of Columbus. (Ladawan: Dante Tacata/Teksto: Mancielito S. Tacadena)
(Naipablaak iti Bannawag, Disiembre 10, 2012 a bilang.)
Dua nga Ilokano a libro, napadayawan
Nangabak ti dua nga Ilokano a libro, ti Karapote: Antolohia ti 13 a Nasuerte a Sarita iti Ilokano ken ti Nabalitokan a Tawid: Antolohia Dagiti Napili a Sarita Dagiti Ilokano iti 2011 National Book Awards iti tay-ak ti Short Fiction, Ilokano ken Anthology, Ilokano, kas panagsaganadda, iti naangay a seremonia ti pammadayaw idi Nobiembre 17 iti National Museum, Manila.
Buklen ti sangapulo ket tallo a napili a sarita ni Bannawag Poetry Editor Ariel S. Tabag ti Karapote idinto ta nakatiponan dagiti sangapulo ket siam a napili a sarita dagiti Ilokano ti Nabalitokan a Tawid a nagpaayan nga editor da Bannawag Literary Editor Juan Al. Asuncion, Tabag, ken mannurat iti Bannawag Joel B. Manuel.
Imatonan ti National Book Development Board (NBDB) ken ti Manila Critics Circle (MCC), sigud a dagiti laeng naipablaak a libro iti Filipino ken English ti mapadpadayawan iti nasao nga award. Narugian a napadayawan dagiti kapipintasan a libro a nasurat kadagiti 12 kangrunaan a rehional a lengguahe iti Filipinas iti 2010 National Book Awards; nangrugi iti Cebuano (awan ti napili), sa iti 2011, naisublat met dagiti libro nga Ilokano; sabalinto manen dagiti libro iti sabali a rehional a lengguahe iti 2012 NBA. Iti sabali a pannao, no di mabaliwan ti pagalagadan, urayen manen dagiti mannurat nga Ilokano ti nasurok a 10 a tawen sa manen mabalin nga adda mapadayawan ti NBDB ken MCC a kapipintasan a libro iti Ilokano.
(Naipablaak iti Bannawag, Disiembre 10, 2012 a bilang.)
Subscribe to: Posts (Atom)


c: text/html

text:
Mata
Dagiti mata ket dagiti organo a makaduktal ti lawag ken pagbalinenna dagiti elektro-kimiko a duron dagiti neurona. Ti kalakaan kadagiti potoreseptor a selula iti manangrikna a panagkita ket mangikapet ti lawag ti panaggunay. Kadagiti nangatngato nga organismo ti mata ket maysa a narikut a sistema ti optika nga agurnong tilawag manipud kadagiti paraigid nga enbironmento, mangtimbeng ti kapigsana babaen ti maysa nga diaprama, mangipatengnga daytoy babaen ti mabaliwan nga asemblia dagiti lente tapno mangporma iti maysa a ladawan, pagbaliwenna daytoy a ladawan iti maysa nga agasmang dagiti elektrikal a senia, ken iwaragawagna dagitoy a senial iti utek babaen dagiti narikut a dalanan a mangikapet ti mata babaen ti optiko nga urat iti sistema ti panagkita ken dagiti dadduma pay a lugar iti utek. Dagiti mata nga adda dagiti agresresolba a bileg ket adda kadagiti sangapulo a a kammasapulan a porma, ken 96% kadagiti sebbangan ti ayup ket addaanda ti narikut nga optikal a sistema.[1] Dagiti agresresolba ti ladawan a mata ket addaan kadagiti molluska, kordata ken dagiti artropoda.[2]
Dagiti kalakaan a "mata", a kas dagiti mikroorganismo, ket awan aramidenda ngem ti mangduktal ti lawag urayno dagiti paraigid ket lawag wenno sipnget, a daytoy ket makaanayen para iti panagsagat kadagiti ritmiko ti sirkadiano. Manipud kadagiti pay narikrikut a mata, ti maipapan ti retina a potosensitibo ganglion a selula ket agipatulod kadagiti senial kadagiti retinohipotalamiko a dalan kadagiti suprakiasmatiko a nukleo tapno mabanaganna ti panagbaliw ti sikadiano.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Land, M. F.; Fernald, R. D. (1992). "Ti ebolusion ti mata". Annual Review of Neuroscience. 15: 1–29. PMID 1575438. doi:10.1146/annurev.ne.15.030192.000245.
- ^ Frentiu, Francesca D.; Adriana D. Briscoe (2008). "Ti mata a pannakaimatangan ti kulibangbang kadagiti billit". BioEssays. 30 (11–12): 1151–62. PMID 18937365. doi:10.1002/bies.20828.
Bibliograpia[urnosen | urnosen ti taudan]
- Ali, Mohamed Ather; Klyne, M. A. (1985). Panagkita kadagiti Bertebrata. New York: Plenum Press. ISBN 0-306-42065-1.
Dagiti silpo ti rua[urnosen | urnosen ti taudan]
Midia a mainaig iti Dagiti mata iti Wikimedia Commons

robotstxt: allowed

filter: keep


text:
Published: October 3-9, 2016 issue
Flying school kunada iti pagsasao nga Ingles a kas angaw a sarita a pang diskribir iti gallera wenno pagpapallotan dagiti kawitan a manok a para tadi. Dita ngamin a disso ti pakakitaan ti sugal nga umatipugpog. Tunggal agtayab dagiti aglaban a manok, a buyogan ti ikkis ken riaw dagiti mammallot, adu a pirak ti tumayab wenno mayawyawlattan iti apag-darikmat. Dagiti mangabak isuda ti nagasat.
Daytoy kano ti klase a sugal a paggugusto dagiti malalaki ken mamaingel. Uray ania man a tukad ti panagbiagmo iti sosyodad, silulukat ti ruangan iti gallera a mangpasangbay kenka, llamado wenno dehado. Paseten iti kulturatayo a Pilipino daytoy a duduogan a sugal nga inruam kadatayo dagiti appo nga Espanol a nangsakup ti Pilipinas iti unos ti 300 a tawen.
Mainaig ti gallera, timpuar ti parikut a nabara iti agdama pakaseknan ti kontrobersyal a Sarrat Cockpit Arena dita ili iti Sarrat, Ilocos Norte. Natakkuatan a maipagarup nga illegal kano ti operasyonna ti rason a kaawan ti tumutop a papeles na ken dadduma pay a dokumentos a mangpasengked ti panagoperar na a kas lehitimo a negosyo.
Agpapallot dagiti rason ken kapanpanunotan dagiti maseknan nga agtuturay tayo partikular ti Sangguniang Panglalawigan iti Ilocos Norte ken dagiti opisiales lokal iti Sarrat LGU. Awan ti mayat nga umamin ti panagliway.
Numan pay kasta, liklikan koma ti personal a panagbibinnara. Suroten ti legal a proseso a panagusig agingga a marisot ti parikut ken mailinteg ti kamali.#


text:
Estoria 13: Abraham—Gayyem Ti Dios
MAYSA kadagiti lugar a napan nagtaengan dagiti tattao kalpasan ti Layus ti napanaganan Ur. Nagbalin nga importante a siudad dayta, ngem dagiti tattao sadiay nagdaydayawda kadagiti ulbod a didiosen. Saanda a kas ken Noe ken ni Sem nga anakna, nga intultuloyda ti nagserbi ken ni Jehova.
Kamaudiananna, 350 a tawen kalpasan ti layus, natayen ni matalek a Noe. Dua laeng a tawen dayta kalpasan a naiyanak ti tao a makitkitayo iti daytoy a retrato. Isut’ tao a naisangsangayan unay iti Dios. Abraham ti naganna, ken isut’ nagian agraman pamiliana idiay siudad ti Ur.
Maysa nga aldaw kuna ni Jehova ken ni Abraham: ‘Pumanawka iti Ur ken kadagiti kakabagiam, ket mapanka idiay ili nga ipakitak kenka.’ Nagtulnog kadi ni Abraham iti Dios? Wen. Kanayon a nagtulnog ni Abraham iti Dios. Isut’ gapuna nga isut’ naawagan gayyem ti Dios.
Ni Tare nga ama ni Abraham ti kimmuyog kenkuana idi pinanawanna ti Ur. Kasta met ken Lot a kaanakanna, ken, siempre, ni Sara nga asawana. Idi kuan, dimtengda amin idiay lugar a managan Haran, a sadiay a natay ni Tare.
Di nagbayag, pinanawan ni Abraham ken ti pamiliana ti Haran ken napanda idiay daga a Canaan. Idiay kuna ni Jehova: ‘Isu daytoy ti daga nga itedko kadagiti annakmo.’
Tinulongan ti Dios ni Abraham a gapu itoy immadu ti karnerona ken ginasut dagiti adipenna. Ngem isu ken ni Sara awan annakda.
Idi 99 ti tawenen ni Abraham, kuna ni Jehova: ‘Inkarik nga agbalinkanto nga ama ti adu a nasnasion dagiti tattao.’ Ngem kasano ngay daytoy, idinto a ni Abraham ken Sara saandan a mabalin ti aganak?
Genesis 11:27-32; 12:1-7; 17:1-8, 15-17; 18:9-19.
Dagiti Saludsod
- Ania a kita ti tattao ti agnanaed iti siudad ti Ur?
- Siasino ti lalaki iti ladawan, kaano a nayanak, ken pagnanaedanna?
- Ania ti imbaga ti Dios nga aramiden ni Abraham?
- Apay a naawagan ni Abraham a gayyem ti Dios?
- Siasino ti kimmuyog ken ni Abraham idi pinanawanna ti Ur?
- Ania ti kinuna ti Dios ken ni Abraham idi nakadanon iti daga a Canaan?
- Ania ti inkari ti Dios idi agtawenen iti 99 ni Abraham?
Kanayonan a salsaludsod
- Basaenyo ti Genesis 11:27-32.
Agkapin-ano da Abraham ken Lot? (Gen. 11:27)
Nupay ni Tare ti naibaga a nangipan iti pamiliana idiay Canaan, kasanotayo nga ammo a ni Abraham ti talaga a nangyussuat iti daytoy nga iyaakar, ken apay? (Gen. 11:31; Ara. 7:2-4)
- Basaenyo ti Genesis 12:1-7.
Ania ti innayon ni Jehova iti Abrahamiko a tulag idi nakadanon ni Abraham idiay Canaan? (Gen. 12:7)
- Basaenyo ti Genesis 17:1-8, 15-17.
Idi agtawenen iti 99 ni Abram, ania ti naisukat iti naganna, ken apay? (Gen. 17:5)
Aniada a bendision iti masanguanan ti inkari ni Jehova ken ni Sara? (Gen. 17:15, 16)
- Basaenyo ti Genesis 18:9-19.
Iti Genesis 18:19, ania dagiti responsabilidad dagiti amma? (Deut. 6:6, 7; Efe. 6:4)
Ania ti inaramid ni Sara a mangipakita nga awan ti mailimedtayo ken ni Jehova? (Gen. 18:12, 15; Sal. 44:21)


text:
Wednesday, July 13, 2016
WEDDING CEREMONY, INANNONG NI MAYOR JOSH EDWARD
Cabugao, Ilocos Sur – Naaramid ti panangannong ti Seremonia ti Kasar ni Mayor Josh Edward S. Cobangbang, Solemnizing Officer, ket naangay ti nadakamat a seremonia iti Opisinana iti Municipal Hall, Cabugao, Ilocos Sur idi Hulio 12, 2016.
Dagiti nadakamat a kinasar ni Mayor Josh Edward ket isuda Mr. Jaymar Arizanga Aquino ti Barangay Turod, Cabugao, Ilocos Sur ken ni Ms. Bernadie Saunil Agasin iti Mayamot, Metro Manila. Kabayatan ti seremonia, inimatangan dagiti ninong ken ninang dagiti nagkasar kasta metten ni Municipal Civil Registrar Ms. Rosario Charity S. Abara.
Sakbayna, naiwayat ti Pre-Marriage Counselling kadagiti maseknan a paris a nangawat ti kasamientoda iti nadakamat a petsa. Naikkanda pay iti dua a Love Tree seedlings nga ited ti Munisipio kadagiti agkasar nga imulada kas sagudayen ti Ordinansa iti Munisipio. # (Web In-Action)
Posted by Bayan ng Cabugao, Ilocos Sur at 1:32 PM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Numeros 10:1-36
10 Ket ni Jehova nagsao ken Moises, a kunkunana:2 “Mangaramidka maipaay kenka iti dua a trumpeta+ a pirak. Aramidem ida nga aramid a pinitpit, ket masapul a sidadaanda nga aramatem iti panangummong+ iti gimong ken iti panangrakrak kadagiti pakarso.3 Ket masapul a puyotenda ida nga agpadpada, ket masapul a salimetmetan ti intero a gimong ti tulagan a pannakisinnarak kenka idiay pagserkan ti tolda ti gimong.+4 Ket no maysa laeng ti puyotenda, masapul met a salimetmetan dagiti panguluen kas pannakaulo ti rinibu ti Israel ti tulagan a pannakisinnarak kenka.+5 “Ket masapul a mangpuyotkayo iti agbaliwbaliw nga uni, ket masapul nga agluas dagiti pakarso dagidiay nakapakarso iti daya.+6 Ket masapul a mangpuyotkayo iti agbaliwbaliw nga uni iti maikadua a daras, ket masapul nga agluas dagiti pakarso dagidiay sipapakarso iti abagatan.+ Rebbeng a mangpuyotda iti agbaliwbaliw nga uni kada agluas ti maysa kadakuada.7 “Ita no ayabam a sangsangkamaysa ti kongregasion, rebbeng a mangpuyotkayo,+ ngem dikay mangpaguni iti agbaliwbaliw nga uni.8 Ket ti annak ni Aaron, ti papadi, rebbeng a puyotenda dagiti trumpeta,+ ket ti panangusar kadakuada masapul nga agserbi kas paglintegan a maipaay kadakayo agingga iti tiempo a di nakedngan bayat dagiti kaputotanyo.9 “Ket no kas pagarigan sumrekkayo iti gubat iti dagayo maibusor iti manangirurumen a mangrirriribuk kadakayo,+ masapul met a mangpagunikayo iti awag ti gubat kadagiti trumpeta,+ ket siguradonto a maipalagipkayo iti sanguanan ni Jehova a Diosyo ket maisalakankayo kadagiti kabusoryo.+10 “Ket iti aldaw ti panagrag-oyo+ ken kadagiti panawen ti piestayo+ ken kadagiti panangrugi ti bulbulanyo,+ masapul a puyotenyo dagiti trumpeta iti ngatuen dagiti mapuoran a datonyo+ ken dagiti pakikaykaysa a sakripisioyo;+ ket ti usarda masapul nga agserbi a pakalaglagipan maipaay kadakayo iti sanguanan ti Diosyo. Siak ni Jehova a Diosyo.”+11 Ita naaramid nga iti maikadua a tawen, iti maikadua a bulan, idi maikaduapulo nga aldaw ti bulan,+ ti ulep nagpangato manipud rabaw ti tabernakulo+ ti Pammaneknek.12 Ket nangrugi nga agluas ti annak ti Israel iti pamay-an a kas kadagiti ipapanawda+ iti let-ang ti Sinai, ket ti ulep nagtaeng iti let-ang ti Paran.+13 Ket nagluasda iti umuna a gundaway, maitunos iti bilin ni Jehova babaen ken Moises.+14 Gapuna umuna iti amin a nagluas ti tallo a tribu a benneg ti pakarso ti annak ni Juda sigun kadagiti buyotda,+ ket ni Naason+ nga anak ni Aminadab isu idi ti mangay-aywan iti buyot dayta.15 Ket kas mangaywan iti buyot ti tribu ti annak ni Isacar adda idi ni Netanel+ nga anak ni Zuar.16 Ket kas mangaywan iti buyot ti tribu ti annak ni Zabulon adda idi ni Eliab nga anak ni Helon.+17 Ket naakas ti tabernakulo,+ ket nagluas ti annak ni Gerson+ ken ti annak ni Merari+ kas agaw-awit iti tabernakulo.18 Ket nagluas ti tallo a tribu a benneg ti pakarso ni Ruben+ sigun kadagiti buyotda, ket ni Elizur+ nga anak ni Sedeur isu idi ti mangay-aywan iti buyot dayta.19 Ket kas mangaywan iti buyot ti tribu ti annak ni Simeon+ adda idi ni Selumiel+ nga anak ni Zurisadai.20 Ket kas mangaywan iti buyot ti tribu dagiti annak ni Gad adda idi ni Eliasaf+ nga anak ni Deuel.21 Ket nagluas dagiti Cohatita kas agaw-awit iti santuario,+ ta naipasdekdanton ti tabernakulo iti tiempo ti idadatengda.22 Ket nagluas ti tallo a tribu a benneg ti pakarso ti annak ni Efraim+ sigun kadagiti buyotda, ket ni Elisama+ nga anak ni Amihud isu idi ti mangay-aywan iti buyot dayta.23 Ket kas mangaywan iti buyot ti tribu ti annak ni Manases+ adda idi ni Gamaliel+ nga anak ni Pedazur.24 Ket kas mangaywan iti buyot ti tribu ti annak ni Benjamin+ adda idi ni Abidan+ nga anak ni Gideoni.25 Ket nagluas ti tallo a tribu a benneg ti pakarso ti annak ni Dan+ kas mangbukel iti guardia iti likudan+ maipaay iti amin a pakarso sigun kadagiti buyotda, ket ni Ahiezer+ nga anak ni Amisadai isu idi ti mangay-aywan iti buyot dayta.26 Ket kas mangaywan iti buyot ti tribu ti annak ni Aser+ adda idi ni Pagiel+ nga anak ni Ocran.27 Ket kas mangaywan iti buyot ti tribu ti annak ni Neftali+ adda idi ni Ahira+ nga anak ni Enan.28 Kastoy a pamay-an dagiti ipapanaw ti annak ti Israel sigun kadagiti buyotda no agluasda.+29 Kalpasanna ni Moises kinunana ken Hobab nga anak ni Reuel+ a Midianita, ti katugangan-a-lalaki ni Moises: “Agluaskami nga agturong iti disso a maipapan iti dayta kinuna ni Jehova, ‘Itdekto kadakayo dayta.’+ Kumuyogka kadakami, ket sigurado nga agaramidkamto iti naimbag kenka,+ agsipud ta ni Jehova nagsao iti naimbag maipapan iti Israel.”+30 Ngem kinunana kenkuana: “Saanakto a kumuyog, no di ket mapanakto iti bukodko a pagilian+ ken kadagiti kabagiak.”31 Gapu itoy kinunana: “Pangngaasim, saannakami a panawan, agsipud ta, iti rason a pagaammom unay no sadino ti mabalinmi a pagpakarsuan iti let-ang, agserbikanto a pannakamatami.32 Ket mapasamakto a no kas pagarigan kumuyogka kadakami,+ wen, mapasamakto a no ania a kinaimbag ti aramidento kadakami ni Jehova, dakami, aramidenminto met ti naimbag kenka.”33 Gapuna nagmartsada manipud iti bantay ni Jehova+ iti panagbaniaga a tallo nga aldaw, ket ti lakasa ti tulag ni Jehova+ agmarmartsa idi iti sanguananda iti panagbaniaga a tallo nga aldaw tapno agbirok iti lugar a paginanaanda.+34 Ket ti ulep ni Jehova+ adda idi iti ngatuenda iti aldaw iti panagmartsada manipud iti pakarso.35 Ket mapasamak a no agrubbuat ti Lakasa, kunaen ni Moises: “Tumakderka, O Jehova, ket maiwarawara koma dagiti kabusormo;+ ket agtalaw koma iti sanguanam dagidiay nakaro ti pananggurada kenka.”+36 Ket no agsardeng dayta, kunaenna: “Agsublika, O Jehova, iti linaklaksa a rinibu ti Israel.”+


text:
Friday, August 26, 2011
PROGRAMA TI LGU ITI PAGIKANAN, PINAREGTA TI LGU KEN BFAR
Cabugao, Ilocos Sur (Agosto 25, 2011) – Ti sektor ti pagikanan ti agdama ita a matultulongan ken mapasayaat babaen iti Gobierno Lokal iti panangilungalong ni Mayor Ediboy S. Cobangbang, Jr.
Idi Enero 18, 2011, nangted ti Bureau of Fisheries and Aquatic Resources (BFAR), Vigan City iti panangidaulo ni Rogelio Ragunjan, Chief, Fisheries Division, Provincial Agriculture Office iti 5,000 a fingerlings ti bangus sadiay Barangay Dardarat, Cabugao, Ilocos Sur babaen ti panangawat ti Dardarat Fishermen’s Association nga idauluan ni Rodel Anor.
Naulit a naikkan ti asosasion iti sabali a 5,000 a fingerlings idi Pebrero 25, 2011. Dagitoy nga inted ti BFAR ket paset ti programada a mangtulong kadagiti mangngalap a naapektaran iti Bagyo Juan a nakaigapuan ti nakadadelan dagiti pamupokanda ken pannnakabulos dagiti pupokda a Malaga fingerlings.
Iti report da Mr. Robert Savella ken Mrs. Milagros R. Paz, Fisheries Coordinator ken ni Mrs. Zenaida S. Andrada, Municipal Agriculturist ti DA-LGU, dagitoy a naited a 1,000 a fingerlings ket dandanidan makalap ket manamnama a masulnitanna dagiti bannog ken puonan dagiti mangngalap a naapektaran ti kalamidad ti Bagyo Juan. # (Joed Sajonia)
Posted by Bayan ng Cabugao, Ilocos Sur at 9:00 AM
Subscribe to: Post Comments (Atom)


text:
Kalgaw
Ti kalgaw wenno daradar ket isu ti kapudotan kadagiti uppat a kalalainganna a tiempo, ken adda iti nagbaetan ti primabera ken otonio. Iti kalgaw ti solstisio, dagiti aldaw ket napapaut ken dagiti rabii ket nabibiit, ken ti kaatiddog ti aldaw ket bumibiit nga agprogprogreso ti tiempo kalpasan ti solstisio. Ti petsa ti panagrugi ti kalgaw ket agdumaduma segun ti klima, tradision ken kultura, ngem no kalgaw idiay Akin-amianan a Hemisperio, panaglalam-ek met idiay Akin-abagatan a Hemisperio, ken no baliktaden.
Dagiti nagibasaran[urnosen | urnosen ti taudan]
Dagiti inadaw a sasao a mainaig iti Kalgaw iti Wikiquote (iti Ingles)
Midia a mainaig iti Kalgaw iti Wikimedia Commons


text:
August 16, 2016
Eleksion ti GMM: Agosto 21
Maangay ti eleksion ti GUMIL Metro Manila, gunglo dagiti mannurat nga Ilokano iti Kamanilaan, iti daytoy Agosto 21, iti panangsangaili da agkaingungot a Dionisio S. Bulong ken Eden Cachola-Bulong iti pagtaengan dagitoy iti 14 Ayungin Street, Cadaing Village, Talipapa, Quezon City.
Agtakem dagiti mabotosan nga opisial iti interim a kapasidad. Kas mayannurot iti naamendaran a Constitution and By-Laws ti GUMIL Filipinas a pannakaina ti GMM, maiwayat ti sinkronisado nga eleksion dagiti amin a sanga ti GF iti uray nga aldaw ti Abril 2017. Maiwayat met ti eleksion ti GF iti maikatlo nga aldaw ti Dap-ayan 2017 ti GUMIL Filipinas. Agtakem dagiti mabotosan nga opisial iti dua a tawen.
Malaksid iti eleksion, maangay pay ti miting ti GMM tapno mapagsasaritaan ti pannakarambak ti Maika-50 nga Anibersario ti GMM iti daytoy Disiembre 11, 2016. (Michael S. Naidas)
(Naipablaak iti Bannawag, Agosto 22, 2016 a bilang.)
Agtakem dagiti mabotosan nga opisial iti interim a kapasidad. Kas mayannurot iti naamendaran a Constitution and By-Laws ti GUMIL Filipinas a pannakaina ti GMM, maiwayat ti sinkronisado nga eleksion dagiti amin a sanga ti GF iti uray nga aldaw ti Abril 2017. Maiwayat met ti eleksion ti GF iti maikatlo nga aldaw ti Dap-ayan 2017 ti GUMIL Filipinas. Agtakem dagiti mabotosan nga opisial iti dua a tawen.
Malaksid iti eleksion, maangay pay ti miting ti GMM tapno mapagsasaritaan ti pannakarambak ti Maika-50 nga Anibersario ti GMM iti daytoy Disiembre 11, 2016. (Michael S. Naidas)
(Naipablaak iti Bannawag, Agosto 22, 2016 a bilang.)
Subscribe to: Post Comments (Atom)


text:
Daytoy a proyekto ti Gobierno Munisipal ket nagtaud iti Calamity Fund ti Munisipio, segun ken ni Municipal Engineer Crescencio C. Formoso.
Manamnama nga iti pannakairingpas daytoy a proyekto ket sumaysayud ti ayus ti danum no panawen ti tudtudo ken maliklikan ti panagkurukor ti daga iti ampir ti waig.
Sakbayna, naigannuat ti pannaka-dredge (pannakakurob) ti lansad ti waig babaen iti makinaria ti Munisipio.
Pinagyamanan ni Brgy. Captain Valentin S. Tuyor, Jr. ti tulong ti LGU-Cabugao iti naynay a pannakaasikaso dagiti waig iti masakupanna. Iti pannakaaramid ti slope protection ket pimmintas ti buya ti masakupan daytoy a waig ken mayataday iti agtultuloy a programa ti Barangay a panagdaldalus kadagiti Creeks. # (Web In-Action)


text:
Monday, October 3, 2016
GRUPO DAGITI MANGISURSURO, PINADAYAWAN TI LGU-CABUGAO
Cabugao, Ilocos Sur – Kalpasan ti Flag Raising Ceremony ti Pamilia-LGU iti Oktubre 3, 2016, pinadayawan ti Local Government Unit (LGU)-Cabugao, Ilocos Sur babaen iti Resolusion No. 58, Series of 2016 a pinanday ti Sangguniang Bayan idi Setiembre 26, 2016 iti nadakamat nga ili para kadagiti Mangisursuro iti nadumaduma a benneg wenno tukad ti Edukasion iti Publiko ken Pribado (Elementaria, Sekundaria) iti ili a Cabugao, Ilocos Sur.
Daytoy a Resolusion ket pinutar ni SBM Atty. Bryan Jett S. Pano ken pinagkaykaysaan dagiti kameng ti Konseho Munisipal babaen iti panangidaulo ni Temporary Presiding Officer SBM Danilo Q. Gazmen ken inaprobaran ni Mayor Josh Edward S. Cobangbang kalpasanna.
Linaon ti Resolution No. 58 ti panangbigbig ti Konseho Munisipal iti akem ken sakripisio dagiti Teachers a mangmulmuli kadagiti ubbing ken agtutubo para iti masanguanan a pagsayaatan ti Munisipalidad ti Cabugao. Mainaig daytoy a pammadayaw iti pannakaselebrar ti National Teachers Month (Setiembre 5-Oktubre 5, 2016) babaen iti Tema: “Guro, Kabalikat sa Pagbabago” manipud iti mandato ti Presidential Proclamation 242-2011 ken ti RA No. 10743-2016 a mangideklarar ti Oktubre 5 a “National Teachers’ Day”
Saggaysa a napan inawat dagiti pannakabagi dagitoy a tukad/pagadalan kas iti sumaganad: Elementary Level, DepED Cabugao babaen kada Public Schools District Supervisor Dr. Consesa T. Rumias, Ed. D. a kinadua ni Mrs. Estrellita M. Siruno, Principal II, Cabugao North CS; Miss Maria S. Rondon, Principal, Cabugao Institute; Ms. Velma Repollo, Pangulo ti Pug-os National High School; Mrs. Felipa B. Asuncion, Pangulo ti Cabugao National High School; Mr. Ma. Chito Agbulos, Pangulo ti Lipit NHS; Mr. Roger Dacanay, Pangulo ti Sisim NHS; Pannakabagi ti UCCP-Preschool ken Sacred Heart of Jesus Pre-school; Mr. Rudy Ilar, Day Care Worker ken Presidente ti Federated Day Care Workers ti ili a Cabugao kasta metten iti benneg dagiti Retired Teachers nga ibagian ni Mr. Remigio Sunico, Retired District Supervisor ti ili a Cabugao.
Nangipaay ti Mensahe ni SBM Pano ket bininsana ti pateg ti sakripisio dagiti mangisursuro a manghulma kadagiti ubbing ken agtutubo ket katulongan ida dagiti nagannak ken ti Gobierno Munisipal a mangpaprogreso pay ti ili a Cabugao.
Kabayatanna, naiyam-ammo ti panagserbisio ti kabarbaro a Doktor iti RHU-Cabugao babaen ken ni Mrs. Janet Sison, Public Health Nurse kasta metten a naipakaammo dagiti LGU Official and Employees nga agkasangay iti bulan ti Oktubre 2016. Kinantaan ida ti Pamilia-LGU a pangparagsak iti panagkasangayda. # (Web In-Action)
Posted by Bayan ng Cabugao, Ilocos Sur at 9:25 AM
Subscribe to: Post Comments (Atom)


text:
Malaksid kadagiti naisigud iti umuna nga aldaw (Abril 21) a balikbayans, adu pay ti nainayon a simmangpet agraman bisita ken ag-balik Cabugao nga umay makipiesta iti ingungotenda a naggapuanda a lugar.
Iti panaglukat ti programa, impaay ni Mayor Edgardo “Ediboy” S. Cobangbang, Jr. ti nabara a kablaaw ken impeksana iti nalaus nga ayat ken panagyamanda iti Gobierno Munisipal iti natunos a pannakakigamulo dagiti opisina ti LGU, barangay ken umili iti madama a pannnakaigannuat ti 7 nga aldaw (Abril 21-27) a panagpiesta ti ili a Cabugao.
Linugayanna dagiti balikbayans ken bisita a makipagragsak iti Piesta kasta met dagiti inna (RIC) a nangpangayed ti tallaong, opisiales ken empleados ti nadumaduma nga Ahensia ken opisina ken aminen a sangaili a nakiragup kadaytoy a rabii iti auditorium ti CCP.
Nagyaman met ni Diputado Ryan ti pannakaawisna iti Piesta ket dinayawna ti nalaing a panagidaulo ni Mayor Ediboy a namagprogreso ti ili a Cabugao ket bininsa ti Diputado dagiti naipatungpalen a proyekto ditoy nga ili babaen iti Gobierno Munisipal nga idauluan ti Alkalde. Imbatad ti Diputado a nakaraman latta ti ili a Cabugao iti aniaman a proyekto para iti Umuna a Distrito.
Kanaig itoy, impaay da Diputado Ryan ken Mayor Ediboy ti Ceremonial turn-over ti 33 a water pump generators ken 33 rolyo ti hose (dos pulgada) kadagiti pangulo ti nadumaduma nga asosasion ti mannalon iti 33 a barangays ti ili a Cabugao. Naisaruno a naiyawat ti kupon ti maitedto a ganagan iti tunggal mannalon. Impakaaammo ni Dip. Ryan ti panangited ni Gov. Luis “Chavit” Singson ti P100,000 a para iti panagpiesta ti ili a Cabugao.
Naiballaet ti panagsala dagiti opisiales, balikbayans, bisita ken opisiales ti RIC ken ti Barangay babaen iti panangipatayab ti Don Podring de Guzman Orchestra dagiti samiweng a namagpikapik iti salonan.
Simmaruno ti pannakakorona ni Ms. Cabugao 2012, Ms. Babilyn Buemio ti Barangay Salapsap babaen kada Vice Gov. DV Savellano ken Ms. Dina Bonnevie-Savellano. Iti mensahe ni Vice Gov. DV, linagipna ti Piesta ti ili ken ti kaipapanan ti panagrambak dagiti umili. Impadanonna kadagiti naitallaong ti kablaaw ken pannakipagrambak ni Gov. Luis “Chavit” Singson iti panagpiesta ti ili a Cabugao.
Naiballaet ti pannakaipaay ti sag-P20,000 a para iti Rural Improvement Club (RIC) iti 33 a barangays ti Cabugao. Nakiragup ti amin a pangulo ti RIC iti ceremonial awarding-na.
Naaramid ti Investiture dagiti sangapulo a prinsesa iti babaen ni Queen Babylyn 1st babaen ti pannakaited ti akem dagiti opisiales ken balikbayans a naitallaong iti pannakaisaad ti coronet, banda ken tropeo ti tunggal prinsesa.
Iti panagngudo ti ragragsak, nayawat ti pammadayaw iti LGU- Cabugao babaen ti panangidaulo ni Mayor Ediboy a binayabay dagiti naitallaong a pangulo ti opisina ti LGU iti “Seal of Good House keeping” nga impaay ti Department of the Interior and Local Government (DILG) nga inrepresentaran ni Ms. Connie L. Quinola, LGO 5 Officer ti MLGOO-Cabugao.
Kamaudiananna, impampamatmat met ti Don Podring de Guzman Orchestra ti exhibition dagiti kamengna a nangnayon a nangray-aw ken nangparagsak kadagiti adu a nagbuya iti CCP.
Iti dayta a rabii ti Abril 24, 2012, dimmar-ay met da Bokal Jerry Singson, Bokal Atty. Ronnie Rapanut, Vice Mayor Danny Gazmen, SB Member Vicky Serna, SB Member Dr. Carlito Pano, SB Member Josefina Vallejo, SB Member Benedict Savellano, SB Member Jemaima Tan-Yee, ABC President Brgy. Captain Teddy U. Soller, Kapitanes ti Barangays, SB Member Regina Valdez ti Solano, Nueva Vizcaya ken Atty. Romeo Sajor ken di nainagananen a balikbayans ken sangaili.
Nagpaay a Master of Ceremonies da SB Secretary Maxfel S. Suboc, Ms. Melvi S. Sajonia ken Ms. Odette Somera. # (Web In-Action)


text:
Tuesday, April 11, 2017
KALIKAGUM TI SOUTHERN SALAPASAP FA A MAKINA, INAWATDA
Cabugao, Ilocos Sur – Naaramid ti pannakaiyallawat ti makina a Waterpump (KV 70 Diesel) with Accessories a nagun-od ti Asosasion ti Southern Salapasap Farmers Association (SSFA), Brgy. Salapasap, Cabugao, Ilocos Sur iti Departamento ti Agrikultura (DA)-Regional Field Office 1, San Fernando City, La Union. Naaramid ti turnover iti Abril 10, 2017 iti sango ti Cabugao Cultural and Sports Complex, Brgy. Rizal, Cabugao, Ilocos Sur.
Indauluan ni Mayor Josh Edward S. Cobangbang iti pannakai-turnover ti nadakamat a Waterpump (KV 70 Diesel) with accessories ken binayabay dagiti Opisiales dagiti mannalon nga immawat iti nadakamat a makina nga idauluan ni SSFA President Erwin R. Reintar.
Imbatad ni Mayor Josh Edward ti panggep ti LGU-Cabugao a mangnayon kadagiti maited a pagnam-ayan dagiti mannalon no
mapasingkedan a maparang-ayda ti Asosasionda ken mamantenerda dagiti maited kadakuada a pagnam-ayanda nga alikamen.
Segun ken ni Municipal Agriculturist Robert S. Savella, nagun-od ti nadakamat a ramit babaen iti naregta a panagkalikagum ti maseknan nga Asosasion ti mannalon ken iti panangilungalong ti LGU-Cabugao iti Departamento ti Agrikultura (DA)-Regional Field Office (RFO 1).
Innayon ni Mr. Savella a ti nadakamat a ramit ket napatgan babaen iti Grant.
Kabayatanna, impeksa dagiti dadaulo ti nadakamat nga asosasion nga immawat kadagitoy a makinaria iti panagyamanda iti Departamento ti Agrikultura (DA) iti panangawatdan iti kalikagumda kasta metten nga agyamanda iti agtultuloy a panangtarabay ti LGU-Cabugao iti pannakagun-od ti kalikagumda babaen iti panangidaulo ni Mayor Josh Edward S. Cobangbang.
Nabuangay ti Southern Salapasap Farmers Association idi Pebrero 2017 ken naaprobaran ti rehistrasionna iti Securities and Exchange Commission (SEC) idi Pebrero 21, 2017. Accredited daytoy nga Asosasion iti LGU-Cabugao ken addaan iti 33 a Miembros.
Dagiti Opisiales ti Asosasion (SSFA) iti agdama:
Presidente – Erwin R. Reintar
Bise Presidente – Deo Mata
Sekretario – Rommel Sapla
Tesorero – Melchor Reintar
Auditor – Felmar Quibilan
PRO – Alfredo Garcia.
Nakikaysa met dagiti DA-LGU Staff Members nga idauluan ni Municipal Agriculturist Robert S. Savella iti nadakamat a turnover. # (Web In-Action)
Posted by Bayan ng Cabugao, Ilocos Sur at 1:48 PM
Subscribe to: Post Comments (Atom)


text:
Otto von Bismarck
Ni Otto Eduard Leopold, Prinsipe iti Bismarck, Duke iti Lauenburg (1 bril 1815 – 30 Hulio 1898), ammo a kas ni Otto von Bismarck, ket maysa idi a konserbatibo nga Aleman nga estadista a nagituray kadagiti Europeano a pannakibiang manipud idi 1860 aginggana ti pannakaikkatna idi 1890. Kalpasan kadagiti ababa a panagballigi ti gubgubat isu ket nagipagkaykaysa kadagiti nadumaduma nga estado iti maysa a nabileg nga Imperio nga Aleman babaen ti Prusiano a panangidaulo, ken nagpartuat ti maysa a "gantingan iti bileg" a nagpreserba ti kappia idiay Europa manipud idi 1871 aginggana idi 1914.
A kas ti Ministro Presidente ti Prusia idi 1862–90, ni Bismarck ket nanagipaunget ti gubat a nagaramid ti Prusia a nagturay iti Austria ken Pransia, ken nangilinia kadagiti ti likud ti Prusia dagiti babbabassit nga estado ti Aleman. Idi 1867 isu ket nagbalin pay a Kansilier ti Kompederasion ti Amianan nga Alemania. Ni Bismarck ket nangidaremdem ken nagpartuat ti Aleman nga Imperio idi 1871, nga isu ti immuna a nagbalin a Kanselor ken kaaduan a nagtengtengngel kadagiti pannakibiangna aginggana idi inikkat babaen ni Kaiser (Emperador) William II idi 1890. Ti diplomasiana iti Realpolitik ken ti nabileg a panagturayna ket nakaala kaniana ti parbo a nagan a kas ti "Landok a Kanselor". A kas ti inbaga ni Henry Kissinger, "Ti tao iti 'dara ken landok' nagsurat ti prosa iti naisangsangayan a panakaidagus ken kalawag, a maipadpada ti panakaidumdumana kenni Churchill ti panagus-usarna ti pagsasao nga Ingles."[1]
Isu ket nagusar ti gantingan iti bileg a diplomasia tapno agtultuloy nga agkappia ti Europa idi panawen nga 1870 ken panawen nga 1880. Isu ket nagpartuat ti baro a pagilian ken nagiturong ti nanam-ay nga estado. Dina kinayat ti kolonianismo ngem nagmaredmed a nangipatakder ti ballasiw taaw nga imperio idi indemanda dagiti napilpili a tattao ken pamanunotan ti masa. Ni Bismarck, ket maysa a nagraraem a Luterano ket natalek para iti arina, a gaputi daytoy ket nagited kenni Bismarck ti napno a suportana. Bayat a ti baro nga Aleman nga Imperio ket unibersal a kalintegan a panagbutos ti lallaki, dagiti nabutosan nga opisial ket awan ti agpayso a panagtengngelda ti gobierno. Ni Bismarck di-nagtaltalek ti demokrasia ken nagturay babaen ti napigsa, nasayaat a nasanay a burokrasia nga adda ti bileg a tinegtengngel ti maysa a Junker a napili a tattao a nagirepresenta kadagiti naisanglad nga aristokrasia ti daya.
Ni Bismarck, ket maysa met laeng nga aristokratiko a Junker, nga isu ket adda ti nakarit unay ken mangiturturay a personalidad. Isu ket nagtagikua ti saan laeng a ti napaut a nailian ken internasional a pannakasirmata, ngem ti pay ababa nga abilidad a naigiddanan a mangsalamangka kadagiti adu a narikut a panagrang-ay. A kas ti daulo a kinunkuna dagiti historiador a kas ti "rebolusionario a konserbatismo"[2] ni Bismarck ket nagbalin a bannuar kadagiti Aleman a nationalista; nagipatakderda kadagiti ginasut a monumento a mangidaydayaw ti ikonko a simbolo ti bnabileg a konserbatibo a dauloan. Dagiti historiador ket dinaydayawda isuna a kas maysa nga estadista timoderasion ken gantingan a nangipatpatuloy ti kapia idiay Europa ken kangrunaan nga akinrebbeng para iti panagkaykaysa ti moderno nga Alenania.
Nasapa a tawtawen[urnosen | urnosen ti taudan]
Ni Bismarck ket naipasngay idi idiay Schönhausen, iti nabaknang nga estado ti pamilia a naisanglad idiay laud ti Berlin idiay Prusiano a Probinsia iti Saxony. Ti amana, a ni Karl Wilhelm Ferdinand von Bismarck (Schönhausen, 13 Nobiembre 1771 – 22 Nobiembre1845), ket maysa idi nga agtagtagikua ti estado a Junker ken dati a Prusiano nga opisial ti milisia; ti inana, a ni Wilhelmine Luise Mencken (Potsdam, 24 Pebrero 1789 – Berlin), ti nasayaat nga inadalan nga anak ti nangato nga opisial ti gobierno idiay Berlin. Ti lubong ket nakakita kenni Bismarck a kas maysa a tipiko a Prusiano a Junker —ti maysa apanakailadawan nga isu ket nangawawis babaen ti panagkawwes kadagiti uniporme ti militar. Ni Bismarck ket nasayaat idi a naadalan ken kosmopolitano, a nadatonan para iti panakisinnao. Isu ket natarus ti panagsaritana ti Ingles, Pranses, Italiano, Polako, ken Ruso.[3]
Ni Bismarck nagadal idiay elementaria a pagadalan ti Johann Ernst Plamann,[4] ken ti sekondaria a pagadalan ti Friedrich-Wilhelm ken Graues Kloster . Manipud idi 1832 aginggana idi 1833 isu ket nagadal ti linteg idiay Unibersidad iti Göttingen nga isu idiay ket kameng ti Kuerpo Hannovera sakbay a simmrek idiay Unibersidad iti Berlin (1833–35).
Idiay Göttingen, ni Bismarck ket nakigayyem ti maysa nga Amerikano nga estudiante a ni John Lothrop Motley.Kalpasan daytoy ni Motley ket nagbalin nga eminente a historiador ken dilomatiko, ken maysa kadagiti kaasitgan a gayyem ni Bismarck. Idi 1839 ni Motley ket nagsurat ti maysa a nobela, ti Namnama ni Morton, wenno ti Laglagip ti maysa a Probinsial a maipanggep ti biag idiay Aleman nga unibersidad nga isu ket nagilanad kenni Bismarck a kas maysa a nadarusodos ken naguapo nga eksentriko, ngem isu pay ket narangkapan unay ken natagirayad nga agtutubo.[5]
Nupay nagnamnama ni Bismarck nga agbalin a diplomata, isu ket nangirugi ti praktikal a panagsanayna a kas maysa nga abogado idiay Aachen ken Potsdam, ken iti nabiit isu ket nagikkat, nga isu ket immuna a nakaidangran ti karerrna baaben ti pnagalan ti saan a naipalubosan a panagbakasion tapno masasurot kadagiti dua nga Inggles a bababai, nga immuna ni Laura Russell, ti kaanakan a babai ti Duke iti Cleveland, kenni Isabella Loraine-Smith, anak a babai ti nabaknang a padi. Isu ket saan a nangasawa ti daytoy a panawen. Isu ket ket nagserbi pay ti maysa atawen idiay buyot ket nagbalin nga opisial iti Landwehr (reserba), sakbay a nagsubli tapno mangtaripato dagiti estado ti pamiliana idiay Schönhausen idi pimmusay ti inana idi agtawen ti beinte.
Idi agtawen ti agarup a tallopulo ni Bismarck ket adda ti nakaro a pannakigayyemna kenni Marie von Thadden, ti kabarbaro nga asawa ti maysa a gayyemna. Babaen ti panagimpluensia ni Marie, ni Bismarck ket nagbalin a Pietista a Luterano, ken nagisurat kalpasan daytoy ti panawen nga ipupusay ni Marie (manipod ti tipos) isu ket immuna nagkarkararag manipud idi ket ubingpay laeng. Ni Bismarck ket inasawana ti kasinsin a ni Marie', ti nasudi a babai a ni Johanna von Puttkamer (Reinfeld, 11 Abril 1824 – Varzin, 27 Nobiembre 1894) idiay Alt-Kolziglow (moderno a Kołczygłowy) idi 28 Hulio 1847. Ti atiddog ken naragsak a panagassawada ket nagpataud ti tallo nga annakda, ni Herbert (b. 1849), Wilhelm (b. 1852) ken Marie (b. 1847). Ni Johanna ket managbabain, a nagretretiro ken naraem a relihioso a babai—nupay isu ket naam-ammuan para iti natadem a dilana iti naladaw a biagna—ken iti publiko a biag ni Bismarck, sagpaminsan a kinadkadua babaen ti kabsatna a babai a ni Malwine ("Malle") von Arnim.
Dagiti nagibasaran[urnosen | urnosen ti taudan]
Paammo[urnosen | urnosen ti taudan]
- ^ Kissinger 2011.
- ^ Isabel V. Hull, Dagiti Napili a Kumaduaan ni Kaiser Wilhelm II, 1888–1918 (2004) p. 85
- ^ Charles Lowe (1886). Prinsipe Bismarck: Ti Naipakasaritaan a Biograpia nga Adda ti Dua a Panakailadawan. p. 538.
- ^ Field 1898, pp. 603–4.
- ^ Steinberg 2011, pp. 39–41.
Bibliograpia[urnosen | urnosen ti taudan]
Biograpiko[urnosen | urnosen ti taudan]
- Crankshaw, Edward (1981), Bismarck, The Viking Press.
- Darmstaedter, Friedrich. Ni Bismarck ken ti Panakapartuat ti makadua a Reich (2008)
- Eyck, Erich (1964), Ni Bismarck ken ti Aleman nga Imperio (pakabuklan ken mabirukan a testo).
- Feuchtwanger, Edgar (2002), Bismarck, Dagiti Naipakasaritaan a Biograpia, Routledge, 276 pp., umuna a pangrugian a puntos.
- Gall, Lothar (1986), Bismarck: Ti Puraw a Rebolusionario, 2 tom; kangrunaan nga akademiko a panagadal
- Heuston, Kimberley Burton (2010), Otto von Bismarck: Landok a Kanselor iti Alemania, Franklin Watts.
- Hollyday, FBM (1970), Bismarck, Napalpaliiw dagiti Nalatak a Biag, Prentice-Hall.
- Kent, George O (1978), Ni Bismarck ken dagiti Panawenna.
- Kissinger, Henry A (31 Marso 2011), "Otto von Bismarck, Agturay nga Estadista", The New York Times (book review).
- Lerman, Katharine Anne. Bismarck: Bariweswes iti Bileg. Longman, 2004. ISBN 0-582-03740-9; 312pp
- Ludwig, Emil (1927a), Wilhelm Hohenzollern: Dagiti Kinaudi a Kaiser, New York, popular.
- Ludwig, Emil (1927b), Bismarck: Ti Sarita iti maysa a Makilablaban, Little, Brown, nadayeg.
- Pflanze, Otto (1971) [1963], Ni Bismarck ken ti Panagrangrang-ay ti Alemania, I. Ni Bismarck ken ti Panagrangrang-ay ti Alemania: Ti paset ti Panawen iti Panagkaykaysa , 1815–1871; 3 tomo., 1963–90.
- Pflanze, Otto (Abril 1955), "NiBismarck ken ti Aleman a Nationalismo", Amerikano a Naipakasaritaan a Panagrepaso, JSTOR, 60 (3): 548–66
- Steinberg, Jonathan. Bismarck: Maysa a Biag (Unibersidad ti Oxford a Pagmalditan, 2011), 592 pp; napno a gantingan nga eskolar a biograpia
- Stern, Fritz (1977), Balitok ken Landok: Bismarck, Bleichröder ken ti Panagipatakder ti Aleman nga Imperio, Penguin.
- Taylor, AJP (1969), Bismarck: ti Lalaki ken ti Estadista, New York: Alfred A Knopf.


text:
LAOAG CITY, (March 18) – Inyusuat ti gobyerno ti syudad iti dua (2) nga aldaw nga infection control training babaen iti pannulong dagiti experto a duduktor ti St. Luke Medical Center, Quezon City.
Ti naiyusuat a training ket inatendaran dagiti nasurok sangagasut limapulo (150) a tattao nga agbalinto nga empleado iti Laoag City General Hospital pakairaman dagiti agdaman nga agserserbi iti ospital ti Laoag . Ditoy a naisuro dagiti alagaden ken aramiden no kasano a ma-control ti infection , kas iti Isolation requirement, proper disposal of waste, food handling ken dadduma pay. Naiyadal pay nga iti pinagbuggo iti ima iti kangrunaan wenno kasanayan nga aramid tapno malapdan iti ania man nga infection.
Kinuna ni City Administrator Cipriano Hilarion Martinez III a kalikagum ni City Mayor Michael V. Farinas a maiyusuat iti kastoy a panagsanay kadagiti amin nga agbalinto nga empleado ti LCGH tapno natalged ken napinpintas iti maited a serbisyo kadagiti amin nga mapan iti nasao nga ospital. Dakkel pay a tulong kadagiti immatendar ta saan laeng a ti inda pinagserbi iti hospital ngem ketdi dakkel iti maitulongna agpaay iti bukodda a bagi wenno iti pamilya da iti nasao a training.
Kalpasan iti training dinayaw met ni Victoria D. Villanueva, RN iti anep dagiti immatendar ken ti nasayaat a pinangpasangbay iti gobyerno ti syudad iti grupoda.
Ti dua (2) nga aldaw a training ket naiyusuat iti Laoag City Auditorium idi March 15 ken 16 iti daytoy a tawen.
Iti agdama, madama met iti pannakaisuro ti Basic Life Support Training kadagiti narses ken doctors babaen net laeng kadagiti taga St. Luke Medical Center. (ANL/NCR- Ilocos 1 Norte)


text:
5 a dam supsupiaten ti Kalinga
Ni CPA/TMK Kalinga
www.nordis.net
TABUK CITY ― Ibutbutaktak ken supsupiaten dagiti umili ti gandat manen a panagsubli dagiti kampanya ti gobyerno iti panangipatakder iti hydro-power project dam iti Karayan Chico, Tanudan, Pasil ken Saltan.
Naibingay dagiti update ti agdama a kasasaad iti naangay a miting ti Cordillera Peoples’ Alliance Kalinga Chapter idi Marso 11, 2017. Naikkan dagsen dagiti napupudot nga isyu a sangsanguen dagiti umili nangruna ti sektor ti mannalon. Ditoy a rimuar ti isyu kasilpo kadagiti gandat dagiti kapitalista ken kakumplotda iti gobyerno a panangipatakder ti hydro-power dam, minas ken geothermal plant. Kakuyog met dagitoy a proyekto ti panagsaknap ti militarisasyon iti aw-away.
Adda ti lima a proposal a dam a madama a maiyar-aramid ken limed nga aktibidades dagiti kumpanya ti dam. Segun iti maysa nga elder ti Barangay Dupag iti Tabuk, ti agdama a kasasaad ti tallo a plano a dam: iti Brgy. Lucog nga agpartuat iti 52 megawatts (MW) a proyekto ti Karayan Hydro Power Corporation; iti Sabangan, Dupag 37MW iti Karayan Tanudan; 17MW iti baet ti Tomiangan ken Cagaluan iti Karayan Pasil. Amin dagitoy ket plano ti higante a kumpanya a San Lorenzo Ruiz and Builders Group (SLRB) ken ti lokal a kakumplotna a grupo ti Kalinga Hydro, Inc. (KHI) ken sumagmamano nga indibidwal. Dagitoy ti mangisaysayangkat kadagiti survey ken drilling test iti proposed site manipud idi Nobiembre 2016. Adda met nalimed a panakitungtongda iti umili ken iti asembleya ti komunidad a nagrugi idi Pebrero 9, 2017 kadagiti direkta a maapektaran iti Bagumbayan, Naneng ken Lucog.
Segun iti umili ti Brgy. Lucog, Tabuk, adda sumagmamano nga indibidwal ti kinumbinsar ti tauhan ti National Commission on Indigenous Peoples (NCIP) Kalinga ken nagbalin a pannakaboses ti kumpanya tapno mapalubosan ti kumpanya nga isayangkat ti drilling test. Ti tauhan ti NCIP ket kailian mismo ti apektado nga indigenous cultural communities (ICC) ti tribu a Naneng isu a napilitan dagitoy a nangipalubos iti drilling.
Ti drilling test ket importante a paset ti teknikal a feasibility study (FS). Naiyaramid daytoy iti batog ti Brgy. Lucog ken Sitio Balatoc nga awan ti nalawag a pammalubos manipud kadagiti maseknan nga umili. Segun iti Section 24 ti NCIP Administrative Order 3 Series of 2012, (Indigenous People’s Rights Act wenno Republic Act 8371), kasapulan ti pammalubos ti umili/ICC ti aniaman a panag-survey a paset ti proyekto wenno aniaman a FS nga isayangkat, kas proseso ti free prior and informed consent (FPIC).
Kabayatan ti drilling, nagprotesta dagiti umili a kontra iti proyekto. Kas panangyekas iti protesta, impintorda ti “Makanyaw is not for sale…no to dam!” (ti Makanyaw ket kataltalonan a maapektaran ti dam), ken “No to dam karayan” iti igid ti kalsada ti Gunogon nga asideg iti proposed site. Bigbigen koma ti NCIP dagitoy a reaksyon ti umili.
Gapu iti umad-adu a riri dagiti umili, nangiyulog iti summon ti Sanguniang Panlalawigan para iti NCIP Kalinga. Idi Marso 14, 2017, naangay ti session ti Sangguniang Panlalawigan (SP) tapno ipalawag ti NCIP dagitoy a proyekto.
Nagpalawag ni Naty Sugguiyao, NCIP Kalinga provincial director, maipanggep iti nasao a proyekto. Kinuna ni Sugguiyao nga awan ti biang ti NCIP iti feasibility study dagiti proyekto, tumultulongda laeng kano iti pasilitasyon. Daytoy a panangilaksid ti NCIP iti FS kas pasetenda ket panangbaybay-a iti proseso ti FPIC. “Nakakaskas-ang iti rikna a ti maysa a kangrunaan nga ahensya a sumango koma iti FPIC ket saan a nangipatungpal iti rebbengenda, mangipalpalubos pay ketdi iti kumpanya a sumrek nga awan ti pammalubos ti umili,” kinuna ti maysa nga agdengdengngeg iti mensahe ti NCIP provincial office.
Kasta met a dagiti umili ti Taloctoc iti Tanudan ket napinget mangsupsupiat iti aniaman a plano manen a mangipasdek iti hydro-power project iti asidegda a paset ti Karayan Tanudan kas ti naammuan a plano iti Sabangan, Dupag. Dayta ket takder pay laeng dagiti immuna nga henerasyon a saan a mabalin a punasen ti agdama nga henerasyon, segun iti Timpuyog ti Mannalon ti Taloctoc (TMT).
Idi met laeng Marso 7, 2017, impadamag ti Indigenous Farmers Association of Guinaang, Pasil, Inc. (IFAGPI) a manipud maudi a quarter ti 2016 ket addan ti drilling equipments ken drilling nga aktibidades ti FF Cruz iti karayan a batog ti Dangtalan, Pasil. Segun iti damag ket ti FF Cruz ti nangabak iti bidding ken saan a naammuan ti umili daytoy a plano a dam iti Karayan Pasil no saanda a nakita ti maiyar-aramid a drilling. Maysa manen daytoy a pammaneknek a saan a masursurot ti FPIC.
Marso 26, 2017, naipadamag manen ti panag-drilling iti Karayan Saltan nga asideg ti Gawaan, Balbalan, Kalinga. Philippine National Oil Company ti maipagpagarup a kumpanya a mangiyar-aramid iti drilling ngem adda met laeng ti damag a nailako ti proyekto iti sabali a kumpanya.
Iti geothermal a plano iti paset ti Pasil ken Tinglayan, adda dagiti iyar-aramid ti kumpanya ti Chevron nga awan ti pammalubos ti umili ken dagiti tribu iti Pasil ken Tinglayan.
Dagitoy a sekreto a panagserrek ken aktibidades dagiti kumpanya ti dam ken geothermal babaen kadagiti lokal a babaonenda ket pakadanagan dagiti maseknan nga umili, nangruna ta awan ti pammalubos nga inted ti umili/ICC kadagitoy a proyekto. Bin-ig a panaglabsing iti bukodda a paglintegan babaen ti FPIC ken nakaro a panaglabsing iti karbengan dagiti umili.
“Ti daga ket biag,” kinuna ni Macliing Dulag. Adda karbengan ti umili a manglapped iti siasino man a mangdadael iti ilida. Our rivers and streams are not for sale… No to Dam! # nordis.net